Foto: Infobae Venesuela bosh prokurori Tarek Vilyam Saabning ma’lum qilishicha, mamlakat yetakchisi Nikolas Maduroga suiqasd qilishda gumonlanayotgan muxolifat siyosatchisi Fernando Alban Salazar o‘z joniga qasd qildi. Bu haqda VTV xabar bermoqda. Saabning so‘zlariga ko‘ra, Salazar milliy razvedka xizmatining bosh qarorgohiga olib borilganidan keyin o‘z joniga qasd qilgan. Shuningdek, uning ta’kidlashicha, Venesuela bosh prokuraturasi hodisa yuzasidan tergov boshlab yubordi. Eslatib o‘tamiz, avvalroq Maduro BMTga iltimos bilan chiqqandi. Venesuela prezidenti BMTga o‘ziga uyushtirilgan suiqasdni xalqaro tekshiruvdan o‘tkazish haqida murojaat bilan chiqdi. Bu haqda u BMT Bosh assambleyasining 73-sessiyasidagi nutqi davomida aytib o‘tgan.